b'\n_START_ARTICLE_\nPodolnica\n_START_SECTION_\nCerkev sv. Urha\n_START_PARAGRAPH_\nNa 426m visoki vzpetini med vasema Zaklanec in Podolnica, ki jo doma\xc4\x8dini imenujejo Gri\xc4\x8d, stoji podru\xc5\xbena cerkev sv. Urha, ki spada pod horjulsko \xc5\xbeupnijo._NEWLINE_Domnevajo, da je bilo na Gri\xc4\x8du prazgodovinsko naselje. _NEWLINE_Cerkev je bila prvi\xc4\x8d omenjena leta 1526 in je bila prvotno lesena, obdajalo jo je obzidje zgrajeno v obrambi proti Turkom. \xc5\xa0tirje stolpi v obzidju so va\xc5\xa1\xc4\x8danom slu\xc5\xbeili za shrambo hrane._NEWLINE_V za\xc4\x8detku 18. stoletja je lesena cerkev zgorela, sedanja pa je bila najverjetneje zgrajena leta 1751 in posve\xc4\x8dena 1772._NEWLINE_Ko je minila nevarnost pred Turki, so podrli zahodni in severni stolp obzidja in okoli cerkve uredili pokopali\xc5\xa1\xc4\x8de._NEWLINE_Leta 1991 so doma\xc4\x8dini ob pod nadzorom spomeni\xc5\xa1kega varstva obnovili del obzidja s stolpoma in ob notranjem vzhodnem delu obzidja postavili lesen hodnik. Tako je tabor pri sv. Urhu postal za\xc5\xa1\xc4\x8diten kulturen spomenik._NEWLINE_Iz Podolnice in Zaklanca do cerkve vodita dobro vzdr\xc5\xbeevani asfaltni cesti. Cerkev z obzidjem in dvema stolpoma je zelo dobro ohranjena in vsekakor vredna ogleda, od tu pa se lahko odpravite na manj zahteven izlet do Korene (730m, 1h 15 min), do sosednjega Klju\xc4\x8da (623m, 1h) ali drugih hribov._NEWLINE_Cerkev sv. Urha z obzidjem je tudi simbol na grbu horjulske ob\xc4\x8dine.\n_START_SECTION_\nPGD Podolnica\n_START_PARAGRAPH_\nV Podolnici zelo aktivno deluje prostovoljno gasilsko dru\xc5\xa1tvo Podolnica, ki ima tudi svoj gasilski dom._NEWLINE_Podolnico je v zgodovini po\xc5\xbear prizadel kar dvakrat -- prvi\xc4\x8d leta 1862 in drugi\xc4\x8d leta 1882.\n_START_SECTION_\nDeli vasi\n_START_PARAGRAPH_\nZanimiva so stara imena delov vasi, ki so se ohranila do danes: Na vasi, Ribnik, V bor\xc5\xa1tu, V prugu, Sopovt, Na Gri\xc4\x8du, Za milino in Kurja vas.'